Rådets udtalelse

af 14. februar 2002

om uddannelses- og erhvervsuddannelsesspørgsmål i forslaget til Rådets afgørelse om retningslinjer for medlemsstaternes beskæftigelsespolitik for år 2002

(2002/C 47/01)

RÅDET FOR DEN EUROPÆISKE UNION,

som henviser til, at

(1) Det Europæiske Råd i Lissabon den 23.-24. marts 2000 erkendte, at uddannelse og erhvervsuddannelse spiller en vigtig rolle med henblik på at kunne leve og arbejde i det vidensbaserede samfund, og at Rådet (uddannelse) bør bidrage til Luxembourg-processen og Cardiff-processen ved at overveje de konkrete fremtidige mål for uddannelsessystemerne.

(2) Det Europæiske Råd i Stockholm den 23.-24. marts 2001 bekræftede denne rolle og anmodede Rådet og Kommissionen om at forelægge en fælles rapport på Det Europæiske Råds forårsmøde i 2002, der indeholder et detaljeret arbejdsprogram om opfølgningen af målene for uddannelses- og erhvervsuddannelsessystemerne.

(3) Rådet (uddannelse) vedtog den 9. november 2000 en positiv udtalelse om forslaget til Rådets afgørelse om retningslinjer for medlemsstaternes beskæftigelsespolitik for 2001, hvor livslang uddannelse er en generel målsætning.

(4) Rådets resolution af 13. juli 2001 om den rolle, uddannelse og erhvervsuddannelse spiller i de beskæftigelsesrelaterede politikker(1), opfordrer Kommissionen og medlemsstaterne til bl.a. at sikre, at Rådet (uddannelse) inddrages aktivt i gennemgangen af Kommissionens forslag til beskæftigelsesretningslinjer og i fastlæggelsen af politikrelevante og sammenlignelige indikatorer med henblik på i god tid at kunne forelægge et bidrag til udarbejdelsen af retningslinjerne vedrørende relevante områder inden for uddannelse og erhvervsuddannelse samt vedrørende livslang uddannelse.

MINDER OM, at uddannelses- og erhvervsuddannelsespolitikkens rolle til støtte af beskæftigelsen anerkendes inden for beskæftigelsesretningslinjernes nuværende struktur med fire søjler - beskæftigelsesegnethed, iværksætterkultur, tilpasningsevne og lige muligheder. Indførelsen af den "generelle målsætning om livslang uddannelse" i beskæftigelsesretningslinjerne for 2001 var et vigtigt skridt hen imod bedre sammenhæng og større forståelse af denne rolle. Imidlertid bør en bedre repræsentation af uddannelses- og erhvervsuddannelsespolitikken videreføres;

UNDERSTREGER, at livslang uddannelse, som allerede er blevet et nøglespørgsmål (i uddannelse og erhvervsuddannelse) på medlemsstats- og fællesskabsplan, er blevet en klar prioritet i nationale beskæftigelsespolitikker.

BEMÆRKER, at livslang uddannelse stadig omtales i flere forskellige retningslinjer og søjler og, at der er blevet tilføjet en ny generel målsætning om kvalitet i arbejdet i beskæftigelsesretningslinjerne (der bygger på Kommissionens meddelelse om beskæftigelses-, social- og arbejdsmarkedspolitik: investering i kvalitet), der omfatter kvalifikationer og livslang uddannelse. Rådet ser med tilfredshed på tilføjelsen af denne målsætning, men finder, at det ville være nyttigt, hvis der kunne peges på mere karakteristiske træk i forbindelse med livslang uddannelse.

KONSTATERER MED GLÆDE, at de ansvarlige for uddannelse og erhvervsuddannelse i højere grad er blevet inddraget i de forskellige faser af gennemførelsen af den europæiske beskæftigelsesstrategi.

UNDERSTREGER, at Rådet gennem sine egne processer og instrumenter i stigende grad vil bidrage til Lissabon-målene og Luxembourg-processen samt til den vellykkede overgang til en vidensbaseret økonomi og et vidensbaseret samfund.

I den forbindelse er der behov for at styrke samarbejdet og synergien mellem de forskellige og komplementære processer og initiativer, specielt opfølgning af rapporten om uddannelses- og erhvervsuddannelsessystemernes konkrete fremtidige mål og opfølgning af Kommissionens memorandum om livslang uddannelse og handlingsplanen for elearning.

NOTERER SIG, at medlemsstaterne og Kommissionen for tiden foretager en evaluering af virkningerne af den europæiske beskæftigelsesstrategi, som vil blive afspejlet i beskæftigelsesretningslinjerne for 2003. I den forbindelse er det vigtigt, at Rådet og de myndigheder, der er ansvarlige for uddannelse og erhvervsuddannelse, inddrages nøje i denne evalueringsproces, både på nationalt og europæisk plan, med henblik på et mere effektivt engagement i evalueringen, før der drages politiske konklusioner.

(1) EFT C 204 af 20.7.2001, s. 1.